Hardt ut mot valpeyoga: – Valper skal ikke jobbe
Valpene får kos og sosialisering, du får avslapning og livsglede. Er ikke det vinn-vinn da? Med stor suksess i Europa, har Puppies & Yoga tatt med seg fenomenet «valpeyoga» til Majorstuen i Oslo.  For seks hundrelapper får du en halvtimes yogaøkt med instruktør, 19 andre deltagere og ti valper. Den siste halvtimen er satt av til ren kos og lek.  På sine nettsider, lover Puppies & Yoga garantert avslapning for deltagerne, samtidig som at valpene sosialiseres og får styrket selvtillit.  Det mener Dyrebeskyttelsen er feil.  – Vi advarer sterkt mot å delta på dette. Valper og spedyr skal ikke jobbe. De har ikke verneombud som ivaretar deres HMS. Ingen beskytter dem, sier daglig leder i Dyrebeskyttelsen Åshild Roaldset til VG.  Dyrebeskyttelsen har ikke undersøkt Puppies & Yoga i Oslo, men viser til erfaringer fra utlandet hvor fenomenet er praktisert.  Organisasjonen mener valpeyoga kan være brudd på dyrevelferdsloven, og krever at det stoppes. – Noen spedyr har behov for å sove tyve timer i døgnet. Hvis de da skal bruke hele sin våkne tid på valpeyoga, er ikke det tilrettelagt for en valp sitt behov, sier Roaldset.  – Ingen tvinger dem Franske Henri Sagon er en av grunnleggerne bak Puppies & Yoga.  Han sier til VG at valpene blir godt ivaretatt, og reagerer på at Dyrebeskyttelsen kritiserer fenomenet før de har prøvd det selv.  – Valpene har deres eget «space». De sover når de vil sove og leker når de vil leke. Ingen tvinger dem til noen ting.  Han sier de har fått tilbakemeldinger fra oppdretterne om at hundene som har deltatt i valpeyoga har vært mindre stresset i møte med deres nye familier.  Sagon sier også at de ansatte går gjennom regler i starten av yogatimen, blant annet at deltagerne må sitte på gulvet når de er i kontakt med valpene.  – Vi inviterer gjerne Dyrebeskyttelsen til valpeyoga hos oss. Valpene får mat, vann, kos og søvn. Jeg har selv hatt hund i mange år, og ville aldri gjort noe som ville vært skadelig for dem.  Gikk «undercover» Britiske ITV News publiserte i fjor sommer en reportasje, hvor de deltok «undercover» på flere yogatimer i England.  Videoen viser folk som løfter valpene, selv om de vrir seg unna og prøver å løpe vekk. Noen blir mistet i bakken.  Journalisten spør på et tidspunkt om valpene har vann, hvor en ansatt svarer: «Nei, da tisser de mer».  I et klipp prøver trøtte valper tilsynelatende å sove, men blir stadig vekket og båret tilbake til deltagerne.  – Vi ser i utlandet at valpene blir håndtert av ukyndige hender og mistet i bakken. Det kan være veldig skadelig. Vi ser også at de jobber mange timer og blir vekket når de sover. Å bli vekket hele tiden er jo tortur.  Reportasjen peker ikke spesifikt på Puppies & Yoga, og det er ikke gjort slike undersøkelser av valpeyoga i Norge.  – Det er ingen som har gått dette i sømmene i Norge eller fulgt valpene fra A til Å. Vi vet ikke mer enn det de sier. Men alt tilsier at de vil bli utnyttet. I utlandet ser vi at valpene utnyttes på det groveste, sier Roaldset.  Sagon sier at valpene hos Puppies & Yoga har ubegrenset tilgang på vann, får mat jevnlig og sover flere ganger i løpet av dagen. Han sier de også har personell til stede konstant som vasker.  – Den første halvtimen mens deltagerne gjør yoga, sover valpene. Den siste halvtimen kan valpene gå og kose hvis de vil. Det er et zen øyeblikk, det er ikke sånn at folk kaster dem rundt.  Hva sier veterinæren? VG har spurt veterinær Trude Mostue om fenomenet.  – Kan man gå på valpeyoga med god samvittighet? – Ut fra det jeg forstår, kan jeg ikke se at det er et problem, sier Mostue og legger til,  – Så lenge valpene kan trekke seg tilbake for å sove, og så lenge det er strenge regler, vil jeg tro dette er en fantastisk måte å sosialisere valper på når det gjelder forskjellige mennesker og lukter.  Hun mener en del av det å oppdra en valp, er at den blir utsatt for så mange inntrykk som mulig. – Valpene som får sett og opplevd mest mulig på riktig måte i den første fasen, har det beste utgangspunktet til å bli robuste.  Hun peker samtidig på noen viktige forutsetninger:  – De skal ikke løftes på i tide og utide. Oppsøker de deg er det fint, men la dyrene ta initiativet. 
Dyrebeskyttelsen kritiserer valpeyoga i Oslo og mener det kan være brudd på dyrevelferdsloven Puppies & Yoga forsvarer praksisen og sier valpene har frihet til å sove og leke, og at de blir godt ivaretatt. En britisk undercover-reportasje viste valper som tilsynelatende ble vekket da de sov og ikke fikk vann for å unngå tissing under yogaøkter. Veterinær Trude Mostue er positiv til at fenomenet er i Norge, så lenge valpene får pauser og blir respektert. 